
Innováció vagy tradíció? - az innováció szerepe a családi vállalkozások életében és a generációváltásban

A családi vállalkozások mindig is fontos szerepet töltöttek be nemcsak a nemzetközi, hanem a magyarországi gazdaság életében is, a világ számos országában a gazdaság gerincének tekintik. A GDP-hez való jelentős hozzájárulásuk mellett a foglalkoztatásban is nagy szerepük van. Míg az innováció a családi vállalkozások éltető eleme, addig az utódlás a családi vállalkozások jövőjét jelenti.
A kutatáshoz szükséges szakirodalmi áttekintés bemutatja a családi vállalkozások különböző fogalmi megközelítéseit, bővebben kifejti ezen vállalkozások jelentőségét, bemutatja a családi vállalkozások utódlásának lehetőségeit és nehézségeit, végül pedig ismerteti az innovációval kapcsolatos legfontosabb általános definíciókat, megközelítéseket. A kutatás fő célja a családi vállalkozások egyedi jellemzőinek feltárása, melyek hozzájárulnak ahhoz, hogy egyes családi cégek miért innovatívak, és egyesek miért nem. A családi vállalkozások és az innováció általános kapcsolatának vizsgálatán felül egy új aspektusból, az utódlás szempontjából vizsgálja a kutatás az innováció jelnetőségét. Ehhez szekunder és szakértői interjúk során összegyűjtött primer adatok lettek felhasználva. Továbbá a családi vállalkozások megkérdezésével az innováció szerepét vizsgálja a dolgozat kiemelten az utódlás folyamata során.
A kutatás legjelentősebb megállapításai között szerepel, hogy a családi vállalkozások életében az innovációkat leginkább akadályozó tényezők belső, egyénből fakadó tényezők. Így alátámasztható, hogy a családi vállalkozásokra egy olyan kettősség jellemző, amely „kétélű kardként” egyszerre előnyökkel és hátrányokkal jár. Továbbá a megkérdezett vállalkozások jelenlegi tulajdonosainak válaszai alapján az utódlás eltervezésének tudatossága a magyar családi vállalkozások körében még gyerekcipőben jár, a második generációs tulajdonosok fontosabbnak tartják az utód kiválasztásánál annak újító szemléletét, minthogy a családból kerüljön ki. Végül a megkérdezett családi vállalkozások potenciális utódjai igenis fontosnak tartják az innovációt, és amennyiben átvennék a családi céget, a jövőbeli terveik között a cég stabil jövedelmének biztosítása és a saját karrierjük, ambícióik megvalósítása mellett a folyamatos újítás, továbbfejlesztés szerepel.



